

**POROČILO O OPRAVLJENIH POSTOPKIH INŠPEKCIJSKEGA NADZORA NAD PORABO SREDSTEV DRŽAVNEGA PRORAČUNA**

**V OBDOBJU OD 1. 1. DO 30. 6. 2025**

*Poročilo za obdobje od januarja do junija 2025 je pripravljeno na podlagi 106. člena Zakona o javnih financah, ki Ministrstvu za finance nalaga, da obvešča Vlado RS in Računsko sodišče o opravljenem nadzoru, ugotovitvah in odločitvah, Vladi RS pa, da polletno obvešča Državni zbor.*

**Ljubljana, september 2025**

Kazalo vsebine

[1 UVOD 4](#_Toc207966454)

[1.1. Način poročanja 4](#_Toc207966455)

[2 DELOVANJE PRORAČUNSKE INŠPEKCIJE 4](#_Toc207966456)

[2.1. Pristojnost in naloge proračunske inšpekcije 4](#_Toc207966457)

[2.2. Ukrepi v postopku inšpekcijskega nadzora 5](#_Toc207966458)

[2.3. Javna objava poročil, odločb in zapisnikov proračunske inšpekcije 5](#_Toc207966459)

[2.4. Kadri v proračunski inšpekciji 6](#_Toc207966460)

[3 LETNI NAČRT DELA PRORAČUNSKE INŠPEKCIJE ZA LETO 2025 6](#_Toc207966461)

[4 OBRAVNAVA PRIJAV V OBDOBJU OD 1. 1. DO 30. 6. 2025 6](#_Toc207966462)

[4.1. Način obravnave prijav 6](#_Toc207966463)

[4.2. Obravnava prijav v poročanem obdobju 7](#_Toc207966464)

[5 INŠPEKCIJSKI NADZORI V OBDOBJU OD 1. 1. DO 30. 6. 2025 8](#_Toc207966465)

[5.1. Zaključeni nadzori 8](#_Toc207966466)

[5.2. Nezaključeni nadzori 8](#_Toc207966467)

[5.3. Začeti novi nadzori 9](#_Toc207966468)

[5.4. Vzrok za nadzor 10](#_Toc207966469)

[5.5. Nepravilnosti in izrečeni ukrepi ter priporočila 10](#_Toc207966470)

[6 UGOTOVITVE IN ODLOČITVE 14](#_Toc207966471)

[6.1. Javna agencija RS za spodbujanje investicij, podjetništva in internacionalizacije tujih investicij in tehnologije - SPIRIT 14](#_Toc207966472)

[6.2. Stanovanjski sklad RS 14](#_Toc207966473)

[6.3. Šolski center Celje 15](#_Toc207966474)

[6.4. Direkcija RS za vode 16](#_Toc207966475)

[6.5. Uprava RS za izvrševanje kazenskih sankcij 17](#_Toc207966476)

Kazalo tabel

[Tabela 1: Število prejetih prijav po vrstah prijavljenega zavezanca 7](#_Toc207966477)

[Tabela 2: Vrsta prijavitelja / predlagatelja za prejete prijave 7](#_Toc207966478)

[Tabela 3: Zaključeni nadzori 8](#_Toc207966479)

[Tabela 4: Nezaključeni nadzori 9](#_Toc207966480)

[Tabela 5: Začet nov nadzor (zapisnik še ni izdan) 9](#_Toc207966481)

[Tabela 6: Vzrok za nadzor 10](#_Toc207966482)

[Tabela 7: Opis nepravilnosti in izrečeni ukrepi ter priporočila pri **zaključenih** nadzorih 11](#_Toc207966483)

Kratice

ZJF – Zakon o javnih financah

UNP – Urad Republike Slovenije za nadzor proračuna

ZUP - Zakon o splošnem upravnem postopku

ZIN - Zakon o inšpekcijskem nadzoru

ZP-1 - Zakon o prekrških

NPU – neposredni proračunski uporabniki

PPU – posredni proračunski uporabniki

DPS – drug prejemniki sredstev

KNJF – Komisija za nadzor javnih financ

JR – javni razpis

SRRS – Slovenski regionalno razvojni sklad

SPS – Slovenski podjetniški sklad

SPIRIT - Javna agencija Republike Slovenije za spodbujanje investicij, podjetništva in internacionalizacije tujih investicij in tehnologije

Zapisniki in sklepi o ustavitvi postopkov (zaključeni postopki), ki so predmet tega poročila, so javno objavljeni na spletni strani UNP na povezavi [Sektor proračunske inšpekcije | GOV.SI](https://www.gov.si/drzavni-organi/organi-v-sestavi/urad-za-nadzor-proracuna/o-uradu/sektor-proracunske-inspekcije/) pod naslovom Inšpekcijski nadzori proračunske inšpekcije, Prvo polletje 2025.

# UVOD

Inšpekcijski nadzor nad izvajanjem Zakona o javnih financah[[1]](#footnote-1) (v nadaljevanju: ZJF) in predpisov, ki urejajo poslovanje s sredstvi državnega proračuna, izvajajo proračunski inšpektorji Urada RS za nadzor proračuna, ki je organ v sestavi Ministrstva za finance. V Uradu RS za nadzor proračuna (v nadaljevanju: UNP) je proračunska inšpekcija organizirana kot Sektor proračunske inšpekcije.

Polletno poročilo o delu proračunske inšpekcije je sestavljeno na podlagi 106. člena ZJF, ki določa, da o opravljenem nadzoru, ugotovitvah in odločitvah ministrstvo, pristojno za finance, obvešča Vlado in Računsko sodišče, vlada pa polletno Državni zbor.

UNP obvešča javnost o delu proračunske inšpekcije preko javne objave izdanih aktov in javne objave polletnih poročil na spletni strani UNP [Sektor proračunske inšpekcije | GOV.SI](https://www.gov.si/drzavni-organi/organi-v-sestavi/urad-za-nadzor-proracuna/o-uradu/sektor-proracunske-inspekcije/).

# Način poročanja

**S polletnim poročilom se o vsebinskih ugotovitvah poroča po zaključenem inšpekcijskem nadzoru.** Posebno varstvo nadzornemu postopku, ki ga vodi nadzorni organ, specializiran za finančni nadzor, daje 5.a člen Zakona o dostopu do informacij javnega značaja[[2]](#footnote-2) (v nadaljevanju: ZDIJZ), če je nadzorni postopek še v teku. Izvedba nadzornega postopka je izrecno varovana tako, da do dokončanja postopka organu podatkov iz navedenih postopkov ni treba razkriti. Gre torej za izjemo, s katero se varuje izvedba nadzorstvenih postopkov s strani nadzornih organov, z namenom, da se lahko prepreči vsesplošen pristop do njih ali celo njihova zloraba. Ker so poročila javno objavljena, se na takšen način zagotovi varovanje nadzornega postopka.

V poročilu se upošteva izvršena priporočila in zaključek nadzora do izdelave poročila, s tem pa zasleduje čim bolj ažurne podatke o stanju postopkov.

Zapisniki in sklepi o ustavitvi postopkov (zaključeni nadzori), ki so predmet tega poročila, so javno objavljeni na spletni strani UNP na povezavi [Sektor proračunske inšpekcije | GOV.SI](https://www.gov.si/drzavni-organi/organi-v-sestavi/urad-za-nadzor-proracuna/o-uradu/sektor-proracunske-inspekcije/).

# DELOVANJE PRORAČUNSKE INŠPEKCIJE

# Pristojnost in naloge proračunske inšpekcije

Delovanje proračunske inšpekcije ureja Zakon o javnih financah v členih od 102 do 106, to je v poglavju »10. 3. Organ, pristojen za inšpekcijski nadzor«. Proračunski inšpektorji, kot delavci s posebnimi pooblastili, opravljajo naloge inšpekcijskega nadzora nad izvajanjem ZJF in predpisov, ki urejajo poslovanje s sredstvi **državnega** proračuna. UNP opravlja naloge inšpekcijskega nadzora nad izvajanjem porabe sredstev iz **državnega** proračuna[[3]](#footnote-3).

Za postopkovna vprašanja, ki niso urejena v ZJF, se za proračunsko inšpekcijo uporabljajo določbe Zakona o splošnem upravnem postopku[[4]](#footnote-4) (v nadaljevanju: ZUP) in posamezne določbe Zakona o inšpekcijskem nadzoru[[5]](#footnote-5) (v nadaljevanju: ZIN) (od 1. do 20. člena in 24. člen). Pri opravljanju nalog inšpekcijskega nadzora proračunski inšpektorji skladno s prvim odstavkom 18. člena ZIN samostojno vodijo postopek ter izdajajo odločbe in sklepe v upravnem postopku. ZIN v II. poglavju ureja tudi temeljna načela delovanja inšpekcij, med katerimi je tudi načelo samostojnosti, ki pomeni, da so inšpektorji pri opravljanju nalog inšpekcijskega nadzora v okviru svojih pooblastil samostojni, to pa pomeni, da samostojno ugotavljajo kršitve pravnih predpisov ter samostojno odrejajo inšpekcijske ukrepe.

Proračunska inšpekcija izvaja inšpekcijski nadzor nad poslovanjem s sredstvi državnega proračuna, nima pa pristojnosti izvajanja inšpekcijskega nadzora nad sredstvi proračunov občin in nad lastnimi sredstvi proračunskih uporabnikov, pri čemer izjemo od tega predstavlja pristojnost izvajanja inšpekcijskega nadzora nad namensko porabo sredstev, ki jih je občina prejela iz državnega proračuna za sofinanciranje posameznih nalog ali programov občin in sofinanciranje investicij. Prav tako proračunska inšpekcija ni pristojna za nadzor nad sredstvi izplačanimi iz zdravstvene in pokojninske blagajne.

# Ukrepi v postopku inšpekcijskega nadzora

Če pri opravljanju inšpekcijskega nadzora proračunski inšpektor ugotovi, da je bil kršen zakon, predpis ali posamičen akt, katerega izvajanje nadzoruje, ima pravico in dolžnost postopati oziroma ukrepati v okviru možnosti, ki jih določata prvi in drugi odstavek 104. člena ZJF.

Proračunski inšpektor glede na vrsto ugotovljene kršitve in glede na njene posledice za javni interes izda odločbo za vzpostavitev zakonitega stanja, v zapisniku predlaga pristojnemu organu sprejem ustreznih ukrepov, uvede postopek o prekršku iz svoje pristojnosti, predlaga drugemu pristojnemu organu uvedbo postopka o prekršku ali poda ovadbo pristojnemu organu za kazniva dejanja, ki se preganjajo po uradni dolžnosti (ukrepi na podlagi prvega odstavka 104. člena ZJF).

Če pa se pri opravljanju inšpekcijskega nadzora ugotovi nepravilnosti, za katere se oceni, da jih neposredni ali posredni uporabnik lahko odpravi z ustreznimi ukrepi v poslovanju, mu v inšpekcijskem zapisniku inšpektor poda predlog oziroma priporočilo za sprejem potrebnih ukrepov (predlogi ukrepov na podlagi drugega odstavka 104. člena ZJF).

Proračunski uporabnik, ki mu inšpektor predlaga sprejem ustreznih ukrepov v poslovanju, je dolžan v roku, ki ga določi inšpektor, poročati o izvedbi predlaganih ukrepov za odpravo ugotovljenih nepravilnosti. Pri določitvi roka se upošteva objektivne okoliščine posameznega primera, predvsem pa čas, ki je realno potreben za izvedbo predlaganih ukrepov. Če uporabnik vloži pisno vlogo za podaljšanje roka, ki jo ustrezno utemelji, lahko inšpektor rok podaljša. Proračunski inšpektor spremlja izvedbo ukrepov, dokler jih nadzirani proračunskih uporabnik v celoti ne izvede. V primeru, da jih ne izvede v danem roku, niti ne zaprosi za podaljšanje roka, ga inšpektor pisno pozove k poročanju.

Ko so v zapisniku predlagani ukrepi izvršeni ali kadar v postopku ni ugotovljenih nepravilnosti, inšpektor postopek nadzora zaključi z izdajo sklepa o ustavitvi postopka v skladu četrtim odstavkom 135. člena ZUP.

Kadar je zoper odločbo vložena pritožba, o njej na drugi stopnji odloča Vlada RS. Pritožba ima suspenzivni učinek (pritožba zadrži izvršitev odločbe).

#  Javna objava poročil, odločb in zapisnikov proračunske inšpekcije

Proračunska inšpekcija na spletni strani UNP javno objavlja [polletna poročila](http://www.unp.gov.si/si/delovna_podrocja/proracunska_inspekcija/zapisniki_proracunske_inspekcije/) o opravljenih postopkih inšpekcijskega nadzora nad porabo sredstev proračuna Republike Slovenije od 1. 1. 2007 dalje.

Skladno s priporočilom Inšpekcijskega sveta, ki je bilo dano vsem inšpekcijskim organom, objavlja tudi [odločbe](http://www.unp.gov.si/si/delovna_podrocja/proracunska_inspekcija/zapisniki_proracunske_inspekcije/), izdane v postopkih inšpekcijskega nadzora, skladno s predlogom Komisije Državnega zbora za nadzor javnih financ pa od 1. 7. 2016 dalje tudi izdane [zapisnike](http://www.unp.gov.si/si/delovna_podrocja/proracunska_inspekcija/zapisniki_proracunske_inspekcije/), ko je inšpekcijski postopek zaključen.

# Kadri v proračunski inšpekciji

Na dan 30. 6. 2025 je bilo zaposlenih 8 proračunskih inšpektorjev (vključno z vodjo).

# LETNI NAČRT DELA PRORAČUNSKE INŠPEKCIJE ZA LETO 2025

Letni načrt izvajanja nalog inšpekcijskega nadzora v UNP je pripravljen na podlagi 2. odstavka 10. člena in 11.a člena ZIN. Z letnim načrtom se določi vsebino in obseg izvajanja inšpekcijskega nadzora, pri čemer se izhaja tudi iz ugotovitev v že izvedenih inšpekcijskih nadzorih in ocene, da na posameznem področju obstaja večja verjetnost nespoštovanja oziroma kršitve zakonov in drugih predpisov.

Z letnim načrtom dela proračunska inšpekcija zasleduje naslednje cilje:

* zagotavljanje nadzora na področjih, kjer se zazna največje tveganje,
* zagotavljanje nadzora nad čim večjim številom neposrednih in posrednih proračunskih uporabnikov in nad čim več različnimi področji porabe proračunskih sredstev,
* zagotavljanje nadzora nad čim večjim obsegom proračunskih sredstev,
* zagotavljanje nadzora nad proračunskimi uporabniki na področjih, kjer so bile v preteklosti že zaznane kršitve predpisov,
* zagotavljanje čim hitrejše odzivnosti inšpekcijskega organa v primeru prejetih prijav, pritožb, sporočil, odstopljenih zadev drugih organov ter na druge načine zaznanih nepravilnosti (npr. informacij iz medijev).

V letu 2025 so načrtovani inšpekcijski nadzori na naslednjih področjih:

* nezaključeni nadzori iz leta 2024,
* področje izvajanja javnih razpisov z dodeljevanjem sredstev iz državnega proračuna, pravilnost izvedbe javnih razpisov, zakonitost in namenskost porabe sredstev,
* področje porabe proračunskih sredstev za odpravljanje posledic poplav,
* nadzori na podlagi prijav in pobud.

Proračunski inšpektorji, poleg opravljanja inšpekcijskih nadzorov, izvajajo tudi obravnavo prijav kot eno od nalog inšpekcijskega nadzora v skladu s 102. členom ZJF in 24. členom ZIN. Inšpektor mora prijave obravnavati in vlagatelje na njihovo zahtevo obvestiti o ugotovitvah po opravljenem nadzoru.

# OBRAVNAVA PRIJAV V OBDOBJU OD 1. 1. DO 30. 6. 2025

# Način obravnave prijav

Proračunski inšpektor v skladu s četrtim odstavkom 102. člena ZJF obravnava prijave, pritožbe, sporočila in druge vloge v zadevah iz svoje pristojnosti in vlagatelje na njihovo zahtevo obvešča o svojih ukrepih. Tudi na podlagi določb 24. člena ZIN mora inšpektor obravnavati prijave, pritožbe, sporočila in druge vloge v zadevah iz svoje pristojnosti in vlagatelje na njihovo zahtevo obvestiti o svojih ukrepih najkasneje po opravljenem nadzoru in sprejetem zadnjem ukrepu oziroma ustavitvi postopka. Inšpektor mora obravnavati tudi anonimne prijave.

Pri obravnavi prejetih prijav, pobud in predlogov za nadzor (v nadaljevanju: prijave) proračunska inšpekcija najprej presoja, ali je zadeva v njeni pristojnosti. Kadar inšpektor presodi, da po vsebini za prijavo proračunska inšpekcija ni pristojna (ali v določenem delu prijave ni pristojna), odstopi prijavo drugemu pristojnemu inšpektoratu oz. organu v skladu s 65. členom ZUP. O odstopu prijave drugemu organu je prijavitelj obveščen, razen če prijavitelj ni navedel kontaktnih podatkov (npr. anonimne prijave).

Inšpekcijski postopek se lahko začne samo po uradni dolžnosti.[[6]](#footnote-6) ZIN ne določa rokov, v katerih bi moral biti inšpekcijski postopek začet.[[7]](#footnote-7)

Kadar v zvezi z določeno domnevno nepravilnostjo, ki je predmet obravnavane prijave, že potekajo postopki nadzora pri drugih organih in je proračunska inšpekcija o tem seznanjena (npr. Računsko sodišče, Nacionalni preiskovalni urad, drugi inšpekcijski organi in organi pregona, Komisija za preprečevanje korupcije, notranja revizija, forenzična revizija, izredna ali kakšna druga revizija, idr.), proračunska inšpekcija odločitev o uvedbi inšpekcijskega nadzora sprejme na podlagi prejetih informacij drugih nadzornih organov.

Če je prijavitelj ob vložitvi prijave izrazil zahtevo, da ga proračunska inšpekcija obvesti o svojih ukrepih, ter navedel tudi svoje kontaktne podatke oz. naslov ali e-naslov, na katerega ga je možno obvestiti, inšpektor prijavitelja o tem obvesti po zaključenem nadzoru.

# Obravnava prijav v poročanem obdobju

V obdobju od 1. 1. do 30. 6. 2025 je proračunska inšpekcija prejela 43 prijav. Največ prijav je bilo prejetih zoper neposredne in posredne proračunske uporabnike.

Tabela 1: Število prejetih prijav po vrstah prijavljenega zavezanca

| **Vrsta prijavljenega zavezanca** | **Št. prijav** | **Zavezanci** |
| --- | --- | --- |
| NPU - neposredni proračunski uporabnik | 17 | občine, organi v sestavi ministrstva, ministrstva |
| PPU - posredni proračunski uporabnik | 16 | javni zavodi, šole, javne agencije, javni sklad, bolnišnica |
| DPS - drug prejemnik sredstev | 9 | fakulteta, d.o.o., s.p., klub, zveza, zavod, združenje |
| Drugo | 1 | - |
| **Skupna vsota** | **43** |  |

Večina prijav je bila anonimnih (60 %), število prijav po vrsti prijavitelja pa je razvidno iz spodnje tabele.

Tabela 2: Vrsta prijavitelja / predlagatelja za prejete prijave

| **Prijavitelj** | **Št. prijav** |
| --- | --- |
| 1 - anonimno | 26 |
| 2 - fizična oseba | 11 |
| 3 - pravna oseba | 3 |
| 4 - predlog drugega organa | 1 |
| 5 - KNJF[[8]](#footnote-8) | 2 |
| **Skupna vsota** | **43** |

19 prijav je UNP odstopil drugim organom ali pa jih je drugim organom že posredoval prijavitelj. Na podlagi 7 prijav je predlagana izvedba inšpekcijskega nadzora. 17 prijav je bilo 30. 6. 2025 še v obravnavi.

# INŠPEKCIJSKI NADZORI V OBDOBJU OD 1. 1. DO 30. 6. 2025

V poročanem obdobju je proračunska inšpekcija izvajala 10 nadzorov, od katerih je bilo 5 nadzorov zaključenih, 5 nadzorov pa je še nezaključenih. Skupni znesek nadziranih sredstev v vseh 10-ih nadzorih je znašal 142.753.702,75 EUR.

# Zaključeni nadzori

Do priprave tega poročila (do 31. 8. 2025[[9]](#footnote-9)) so bili zaključeni 4 nadzori iz poročanega obdobja in 1 nadzor iz predhodnega obdobja. Skupaj je bilo tako zaključenih 5 nadzorov, v katerih so bile v vseh primerih ugotovljene nepravilnosti, znesek nadziranih sredstev pa je znašal 83.287.598,21 EUR. Zaključeni nadzori so razvidni iz spodnje tabele.

Tabela 3: Zaključeni nadzori

| **Zap. Št.** | **Št. inšpekcijske zadeve** | **Naziv zavezanca** | **Vrsta zavezanca** | **Predmet nadzora** | **Ugotovljene nepravilnosti** | **Znesek nadziranih sredstev v EUR** | **Izvedba** | **Faza postopka**  |
| --- | --- | --- | --- | --- | --- | --- | --- | --- |
| 1 | 06102-15/2024 | Stanovanjski sklad RS | PPU | poraba sredstev državnega proračuna v 2023 | da | 39.751.897,52 | zapisnik 26.6.2025 | zaključen, ukrepi realizirani |
| 2 | 06102-17/2024 | Šolski center CELJE | PPU | poraba sredstev državnega proračuna v 2023 | da | 16.062.022,72 | zapisnik 19.6.2025 | zaključen, ukrepi realizirani |
| 3 | 06102-21/2024 | Direkcija Republike Slovenije za vode | NPU | Gradnja zadrževalnika Črni potok | da | 2.228.045,22 | zapisnik 27.6.2025 | zaključen, ukrepi realizirani |
| 4 | 06102-3/2025 | Uprava RS za izvrševanje kazenskih sankcij | NPU | Zaračunavanje stroška prehrane za zaprte osebe | da | 37.286,75 | zapisnik 5.3.2025 | zaključen, ukrepi realizirani |
| 5 | 06102-7/2024 | Javna agencija Republike Slovenije za spodbujanje investicij, podjetništva in internacionalizacije tujih investicij in tehnologije - SPIRIT | PPU | Javni razpis za spodbujanje velikih investicij za večjo produktivnost in konkurenčnost v RS, Javni razpis za okrevanje in odpornost s pilotno - demonstracijskimi projekti (NOO) | da | 25.200.000,00 | dodatek k zapisniku 26.5.2025 | zaključen, ukrepi realizirani |
|  | Skupna vsota |  |  |  |  | **83.287.598,21** |  |  |

# Nezaključeni nadzori

V poročanem obdobju je proračunska inšpekcija izvajala tudi nadzore, v katerih so bili zapisniki izdani, niso pa nadzori še zaključeni iz razlogov, ker rok za izvršitev ukrepov še ni potekel, ker so bile vložene pripombe na zapisnik ali na dodatek k zapisniku in ukrepi niso bili izvršeni, ker se je izvajalo dodatno ugotavljanje dejstev in okoliščin, v enem primeru pa je bila na izdano odločbo o vračilu sredstev vložena pritožba, ki je v reševanju pri organu 2. stopnje (Vlada RS). Nezaključenih je 5 nadzorov, ki so razvidni iz spodnje tabele. Znesek nadziranih sredstev v teh nadzorih znaša 59.466.104,54 EUR.

Tabela 4: Nezaključeni nadzori

| **Zap. Št.** | **Št. inšpekcijske zadeve** | **Naziv zavezanca** | **Vrsta zavezanca** | **Predmet nadzora** | **Znesek nadziranih sredstev v EUR** | **Izvedba** | **Faza postopka** |
| --- | --- | --- | --- | --- | --- | --- | --- |
| 1 | 06102-10/2024 | Javni sklad RS za regionalni razvoj in razvoj podeželja - SRRS\* | PPU | Javni razpis za spodbude za sofinanciranje začetnih investicij na obmejnih problemskih območjih – BIZI NOO, Javni razpis za finančni produkt – BIZI LIKVIDNOST  | 28.302.376,00 | zapisnik 20.6.2025 | rok za izvršitev ukrepov še ni potekel |
| 2 | 06102-6/2024 | Javni sklad RS za podjetništvo - SPS\* | PPU | Javni razpis P4I 2022 za spodbude za sofinanciranje začetnih investicij na manj razvitih območjih, Javni razpis za spodbude za zagon inovativnih podjetij v letu 2022, Javni razpis P7P 2023 krediti za odpravo škode v poplavah avgusta 2023 | 30.574.324,50 | zapisnik 27.6.2025 | rok za izvršitev ukrepov še ni potekel |
| 3 | 06102-19/2024 | Ministrstvo za javno upravo - MJU | NPU | najem parkirnih mest za službena vozila in zaposlene Statističnega urada RS in Uprave RS za jedrsko varnost na naslovu Litostrojska cesta 54, Ljubljana | 157.058,04 | dodatek k zapisniku 16.5.2025 | prejete pripombe |
| 4 | 06102-8/2024 | Ministrstvo za kulturo | NPU | Ureditev trga v Rušah | 424.000,00 | dodatek k zapisniku 7.2.2025 | prejete pripombe |
| 5 | 06102-36/2023 | Ministrstvo za kulturo | NPU | Prešernova nagrada za leto 2000, ponovni postopek | 8.346,00 | odločba 13.3.2025 | pritožba na odločbo, v reševanju na 2. stopnji |
|  | Skupna vsota |  |  |  | **59.466.104,54** |  |  |

# Začeti novi nadzori

V poročanem obdobju je bil začet 1 nov nadzor, naveden v spodnji tabeli.

Tabela 5: Začet nov nadzor (zapisnik še ni izdan)

| **Zap. št.** | **Št. inšpekcijske zadeve** | **Naziv zavezanca** | **Vrsta zavezanca** | **Predmet nadzora** | **Ocenjeni znesek nadziranih sredstev v EUR** |
| --- | --- | --- | --- | --- | --- |
| 4 | 06102-2/2025 | Ministrstvo za pravosodje - MP | NPU | nakup poslovnih prostorov za pravosodne organe na Litijski cesti | 7.690.350,00 |

# Vzrok za nadzor

Nadzori so se v večjem delu izvajali na podlagi letnega načrta dela, kar je skladno s sistematičnim pristopom k izvajanju nadzora, v preostalem delu pa se izvajajo nadzori na podlagi prijav in pobud. Vzrok za izvedbo nadzora je razviden iz spodnje tabele.

Tabela 6: Vzrok za nadzor

|  |  |  |  |  |
| --- | --- | --- | --- | --- |
| **Vzrok za nadzor** | **Zaključeni nadzori** | **Nezaključeni nadzori** | **Nov nadzor** | **Skupaj** |
| letni načrt | 4 | 1 |  | 5 |
| prijava | 1 | 2 |  | 3 |
| letni načrt in prijava |  | 1 |  | 1 |
| Komisija za nadzor javnih financ - KNJF |  | 1 | 1 | 2 |
| **Skupaj** | **5** | **5** | **1** | **11** |

# Nepravilnosti in izrečeni ukrepi ter priporočila

V 5-ih **zaključenih nadzorih** je bilo ugotovljenih 13 nepravilnosti in izrečenih 12 priporočil po drugem odstavku 104. člena ZJF ter 1 ukrep po prvem odstavku 104. člena ZJF. Vsi izrečeni ukrepi in priporočila so bili realizirani.

Iz spodnje tabele so za **zaključene** nadzore razvidne ugotovljene nepravilnosti, izrečeni ukrepi in predlogi oz. priporočila, ter njihova realizacija.

Tabela 7: Opis nepravilnosti in izrečeni ukrepi ter priporočila pri **zaključenih** nadzorih

| **Zap. Št.** | **Št. inšp. zadeve** | **Naziv zavezanca** | **Opis nepravilnosti** | **Izrečen ukrep / priporočilo** | **Št. nepravilnosti** | **Število ukrepov 104/1 ZJF** | **Število priporočil 104/2 ZJF** | **Realizacija** |
| --- | --- | --- | --- | --- | --- | --- | --- | --- |
| 1 | 06102-7/2024 | Javna agencija Republike Slovenije za spodbujanje investicij, podjetništva in internacionalizacije tujih investicij in tehnologije - SPIRIT | Dodatek k zapisniku:nepredložena garancija in neupoštevanje roka za predložitev garancije z vidika možnosti odstopa od pogodbe, torej neažurno ukrepanje v primeru nepredložene garancije. | - doslednejše upoštevanje rokov za predložitev bančnih garancij pri dodeljevanju sredstev iz državnega proračuna na podlagi javnih razpisov in enaka obravnava prijaviteljev, ter v primeru nepredložene garancije čimprejšnje ukrepanje; o tem naj agencija obvesti vse zaposlene, ki delajo na tem področju,- poleg rednega spremljanja je treba zagotoviti obdobne kontrole prijaviteljev, kjer se zazna indice težav. | 1 |  | 1 | Da |
| 2 | 06102-15/2024 | Stanovanjski sklad RS | napake v najemnih pogodbah (nejasna opredelitev datuma trajanja najema, navesti dodaten razlog za prenehanje najemnega razmerja), napake pri izdanih računih (datum valute, datum izdaje računa). | - krepitev notranjih kontrol na področju priprave pogodb pri oddajanju stanovanj v najem, pri čemer naj najemne pogodbe vsebujejo obdobje oddajanja stanovanja v najem ter razloge za predčasno prekinitev najemnega razmerja v primeru, da najemniku predčasno preneha status, na podlagi katerega je bil upravičen do najema stanovanja,- krepitev notranjih kontrol pri sestavi in odpremi knjigovodskih listin,- krepitev notranjih kontrol na področju sprejemanja in evidentiranja knjigovodskih listin ter izvajanje izplačil na podlagi verodostojnih knjigovodskih listin. | 3 |  | 3 | Da |
| 3 | 06102-17/2024 | Šolski center CELJE | - z zaposlenimi so bili sklenjeni dogovori o povečanem obsegu dela, sklepi v zvezi z izplačili dela plače za plačilo delovne uspešnosti iz naslova povečanega obsega dela pa niso bili izdani,- v dogovorih o povečanem obsegu dela je naveden le začetek uporabe, ne pa tudi konec uporabe dogovora.  | - zaposlenim, ki imajo sklenjen dogovor o povečanem obsegu dela in plačilu delovne uspešnosti iz naslova povečanega obsega dela, naj se izdajo sklepi v zvezi z izplačili dela plače za plačilo delovne uspešnosti iz naslova povečanega obsega dela javnega uslužbenca; v sklepih mora biti jasno opredeljeno tudi obdobje za katero se dodatek izplačuje (104/1 ZJF),- dogovori o povečanem obsegu dela naj zajemajo določitev trajanja pravice oziroma upravičenosti, jasno naj bo torej opredeljeno obdobje na katerega se nanašajo; o tem naj se obvesti osebe, ki pripravljajo dogovore o povečanem obsegu dela. | 2 | 1 | 1 | Da |
| 4 | 06102-21/2024 | Direkcija Republike Slovenije za vode | Pri projektu Gradnja zadrževalnika na Črnem potoku je prišlo do spremembe obstoječega projekta št. 2555-21-0008 z vidika izhodiščne vrednosti projekta nad 20% in vključitvijo novega vira financiranja, na podlagi tega pa se je v NRP uvrstil nov projekt št. 2555-22-0012, namesto da bi se za obstoječi projekt NRP spremenil z vpisom spremembe; tak način postopanja ne zagotavlja transparentnosti poslovanja s sredstvi državnega proračuna, ki je potrebna tudi za zagotavljanje načela gospodarnosti pri porabi teh sredstev; prvotni projekt je v ukinjanju, čeprav ne gre za projekt, ki izpolnjuje pogoje za ukinitev in projekt kot tak dejansko tudi ni bil ukinjen, ampak ves čas poteka in se nadaljuje. | V bodoče proučiti potrebne spremembe NRP-ja zaradi uvrščanja (novih) projektov ali drugih sprememb, to je sprememb obstoječega projekta; slednje je namreč smiselno tudi z vidika transparentnosti poslovanja s sredstvi državnega proračuna na posameznih projektih ter posledično zasledovanja načela učinkovitosti in gospodarnosti, saj se učinkovitost in gospodarnost posameznega projekta pregledneje spremlja in je njegova sledljivost zagotovljena, če so vsi podatki o posameznem projektu vodeni v okviru istega projekta; na tak način se tudi lažje spremlja doseganje zastavljenih ciljev projekta; direkcija naj o tem priporočilu obvesti vodje projektov, ki vodijo posamezne projekte. | 1 |  | 1 | Da |
| 5 | 06102-3/2025 | Uprava RS za izvrševanje kazenskih sankcij | -pri javnem gospodarskem zavodu dejanski stroški prehrane niso revalorizirani, -računi za prehrano so brez podpisa odgovorne osebe, -pogodba s poslovnim partnerjem ne vsebuje roka za izdajo računa, -računi so izdani, ko je že pričel teči rok za plačilo, -različni plačilni roki od 15 do 32 dni, zamude poslovnega partnerja pri plačilih obveznostih. | -takojšnja revalorizacija stroškov prehrane za javni gospodarski zavod, -okrepitev notranjih kontrol pri sestavi knjigovodskih listin, -določitev rokov za izdajo računov za prehrano,- okrepitev notranjih kontrol pri sestavi in odpremi računov za prehrano, -poenotenje plačilnih rokov, krepitev nadzora pri upoštevanju plačilnih rokov in ustrezno ukrepanje v primeru zamud. | 6 |  | 6 | Da |
|  | **Skupna vsota** |  |  |  | **13** | **1** | **12** |  |

# UGOTOVITVE IN ODLOČITVE

V nadaljevanju so navedeni povzetki ugotovitev inšpekcijskega nadzora v poročanem obdobju za **zaključene nadzore**. V vseh primerih gre za ugotovitve iz zapisnikov in izvršenih ukrepov, razen v zadevi nadzora pri SPIRIT-u, za katerega je bilo po zapisniku že poročano v poročilu 1-6/2024, tu pa se poroča po dodatnem zapisniku.

# Javna agencija RS za spodbujanje investicij, podjetništva in internacionalizacije tujih investicij in tehnologije - SPIRIT

Dodatek k zapisniku

Ugotovljene nepravilnosti: **da**

Realizacija ukrepov: **da**

Povzetek:

V dodatku k zapisniku je bilo ugotovljeno, da je agencija pri družbi, ki je v prvo vlogo za izplačilo sredstev

vključila tudi nakup hranilnika za shranjevanje in optimizacijo snovne porabe, za katerega se je izkazalo, da ni del investicijskega projekta, saj ni bil naveden v vlogi za pridobitev sofinanciranja, odstopila od pogodbe o sofinanciranju in zahtevala vračilo izplačanih sredstev po prvi vlogi za izplačilo, izplačilo po drugi vlogi pa ni bilo izvedeno. Agencija je podala predlog za unovčenje garancije in tako sprožila postopke za vračilo sredstev v državni proračun. Družba je podala ugovor na unovčitev garancije in zahtevala, da sodišče unovčenje garancije zadrži. Sodišče je izdalo sklep, s katerim je banki družbe prepovedalo izplačilo garancije, Agencija pa je preko svojega odvetnika zoper ta sklep vložila ugovor. Postopek se torej izvaja.

Pri drugi družbi, ki kljub večkratnim pozivom in podaljševanjem rokov za predložitev bančne garancije za drugo vlogo, le-te ni predložila, pa se je agencija poslužila unovčenja bančne garancije za prvo vlogo, ki je bila družbi že izplačana. Agencija je inšpekcijski organ obvestila, da je bila garancija uspešno izplačana, kar je dokazala s potrdilom banke, to pa posledično pomeni, da so bila sredstva na podlagi unovčenja garancije že vrnjena v proračun. Vendar pa je inšpekcijski organ ugotovil, da je pri tej isti družbi do odstopa od pogodbe preteklo izredno dolgo obdobje, čeprav je bil pri inšpiciranem razpisu rok za predložitev garancije 8 dni od potrditve zahtevka. Pri tej družbi ta rok ni bil spoštovan, še več, kljub temu, da je družba agencijo obvestila, »da so se v obdobju zadnjega pol leta intenzivno dogovarjali z vsemi bankami v Sloveniji ter tudi nekaterimi bankami na Hrvaškem za izdajo bančne garancije, a pri tem niso bili uspešni«, Agencija od pogodbe ni odstopila. Kljub navedenemu je bila zadeva ustrezno sanirana, saj so bila sredstva že povrnjena v proračun. Zaradi navedenih ugotovitev je proračunska inšpekcija izrekla predlog za sprejem ustreznih ukrepov za izboljšanje poslovanja pri vodenju javnih razpisov in obvestitev zaposlenih, kar je agencija tudi izvršila.

# Stanovanjski sklad RS

Obdobje nadzora: 2023

Predmet nadzora: poraba sredstev državnega proračuna

Ugotovljene nepravilnosti: **da**

Realizacija ukrepov: **da**

Povzetek:

V nadzoru je bil izveden pregled porabe proračunskih sredstev, ki jih je Stanovanjski sklad Republike Slovenije prejel za izvajanje javne najemne službe, sredstev za nastanitev oseb z začasno zaščito za razseljene osebe iz Ukrajine, sredstev iz dokapitalizacije ter sredstev iz naslova evropskega mehanizma za okrevanje in odpornost. Inšpekcijski organ je pregledal naključno izbrane najemne pogodbe za namestitev oseb z začasno zaščito razseljenih oseb iz Ukrajine in pri tem ugotovil določene napake oziroma pomanjkljivosti (nejasna opredelitev datuma trajanja najema, navesti dodaten razlog za prenehanje najemnega razmerja), zato je bilo predlagano, da sklad okrepi notranje kontrole na področju priprave pogodb pri oddajanju stanovanj v najem. Pregledani so bili tudi naključno izbrani računi za plačilo najemnine za nastanitev oseb z začasno zaščito za razseljene osebe iz Ukrajine ter podatkov o plačilih najemnin. Pri tem so ugotovljene določene nepravilnosti na računih (datum valute, datum izdaje računa), zato je bila predlagana okrepitev notranjih kontrol pri sestavi in odpremi knjigovodskih listin sklada. Stanovanjski sklad je podal pojasnilo, da bo v procesu priprave najemnih pogodb za oddajanje stanovanj v najem dopolnil člene najemne pogodbe, ki določajo podlage za sklenitev najemne pogodbe, obdobje trajanja najemne pogodbe ter preverjanje in razloge za predčasno prekinitev najemnega razmerja v primeru, da najemniku predčasno preneha status, na podlagi katerega je bil upravičen do najema stanovanja; roki v najemnih pogodbah pa bodo usklajeni glede na procese obračunavanja najemnin.

V letu 2023 je sklad za projekte pri zagotavljanju 269 novih najemnih stanovanj pridobil sredstva iz naslova Mehanizma za okrevanje in odpornost. Inšpekcijski organ je ugotovil, da iz enega računa za opravljeno aktivnost v višini 9.516,00 eur ni bila razvidna specifikacija vrednosti nakupa storitve ali materiala, niti v postopku ni bila priložena katera druga knjigovodska listina, ki bi v zvezi s predmetnim računom izkazovala manjkajočo specifikacijo. Podan je bil predlog, da sklad okrepi notranje kontrole na področju sprejemanja in evidentiranja knjigovodskih listin, ki so podlaga za knjiženje odhodkov ter da izplačila izvaja le na podlagi verodostojnih knjigovodskih listin oz. knjigovodskih listin z vsemi potrebnimi podatki. Sklad bo preveril delovanja notranjih kontrol na področju sprejemanja in evidentiranja knjigovodskih listin skupaj s seznanitvijo oseb, ki izvajajo notranje kontrole. Z inšpekcijskimi ugotovitvami so seznanjene osebe, ki sodelujejo pri pripravi najemnih pogodb in izvajajo notranje kontrole pri potrjevanju in evidentiranju knjigovodskih listin. Inšpekcijskemu organu je bila posredovana tudi dokumentacija, s katero se izkazuje verodostojnost in upravičenost do potrditve in izplačila sredstev po računu v višini 9.516,00 eur. Iz dokumentacije je razvidno, da se navedeni račun navezuje na sklenjeno pogodbo med Stanovanjskim skladom Republike Slovenije in dobaviteljem podjetjem za izvedbo nadzora pri gradnji stanovanjske soseske Pod Pekrsko gorco, ki določa posamezne faze dela ter način obračunavanja opravljenih dobav oz. izvedenih storitev.

# Šolski center Celje

Obdobje nadzora: 2023

Predmet nadzora: poraba sredstev državnega proračuna

Ugotovljene nepravilnosti: **da**

Realizacija ukrepov: **da**

Povzetek:

V postopku inšpekcijskega nadzora je bila pregledana predložena dokumentacija, ki se nanaša na: dobavo učbenikov, izgradnjo prizidka P3 k Šolskemu centru Celje, naročilo za pripravo dnevnih toplih obrokov za dijake v prostorih naročnika 2023-2025 ter nakup, dobavo in montažo laboratorijskega pohištva iz okoljsko manj obremenjujočih materialov. V nadzoru ni bilo ugotovljenih nepravilnosti. Opravljen je bil tudi nadzor nad izplačili potnih stroškov; iz predložene dokumentacije je bilo razvidno, da se potni stroški izplačujejo na podlagi izdanih potnih nalogov, ki so evidentirani v knjigovodstvu zavoda, pri tem pa ni bilo ugotovljenih nepravilnosti. Pregledana so bila tudi druga izplačila v zvezi z delom, pri čemer ni bilo ugotovljenih nepravilnosti. Pregledan je bil obračun plač za mesec september 2023, in sicer vzorčno za pet zaposlenih. V postopku inšpekcijskega nadzora je zavezanec na zahtevo inšpektorice predložil Dogovore o povečanem obsegu dela in plačilu delovne uspešnosti iz naslova povečanega obsega dela za štiri zaposlene. Dogovori so bili podpisani v mesecu oktobru 2023. Dogovori, ki veljajo od 1. 9. 2023 dalje so bili sklenjeni na podlagi Zakona o sistemu plač v javnem sektorju - ZSPJS in Uredbe o delovni uspešnosti iz naslova povečanega obsega dela za javne uslužbence zaradi potrebe po dodatnem obsegu dela zaradi organizacije pouka v skladu s sprejetim letnim načrtom dela. V dogovorih so navedeni obsegi del, ki jih bo uslužbenec opravljal na podlagi druge alineje 22.e. člena ZSPJS. Nadalje so navedena še dodatna dela, ki jih bo opravljal uslužbenec v skladu z 22. d. členom ZSPJS. Določeno je tudi, da mora zaposleni opravljene ure mesečno evidentirati; pred izplačilom pa jih potrdi direktor oz. ravnatelj. Zaposleni prejme za učne ure v okviru povečanja učne obveznosti v skladu s 124. členom [Zakona o organizaciji in financiranju vzgoje in izobraževanja](https://pisrs.si/pregledPredpisa?id=ZAKO445) - ZOFVI del plače za delovno uspešnost. Zavezanec je predložil Sklep o določitvi delovne uspešnosti iz naslova povečanega obsega dela za mesec september le za eno uslužbenko, za ostale uslužbence zahtevani sklepi niso bili predloženi. Ugotovljeno je bilo, da učiteljem niso bili izdani sklepi o določitvi delovne uspešnosti iz naslova povečanega obsega dela, kar pomeni kršitev določb 22.e člena ZSPJS in 5. člena Uredbe o delovni uspešnosti iz naslova povečanega obsega dela za javne uslužbence. Zato je bil izrečen ukrep, da se zaposlenim, ki imajo sklenjen trenutno veljavni Dogovor o povečanem obsegu dela in plačilu delovne uspešnosti iz naslova povečanega obsega dela izdajo sklepi v zvezi z izplačili dela plače za plačilo delovne uspešnosti iz naslova povečanega obsega dela javnega uslužbenca. V sklepih mora biti jasno opredeljeno tudi obdobje za katero se dodatek izplačuje. Šolski center je naveden ukrep izvršil in predložil navedene sklepe.

Nadalje je bilo ugotovljeno, da so bili z uslužbenci sklenjeni dogovori o povečanem obsegu dela in plačilu delovne uspešnosti iz naslova povečanega obsega dela, ki pa jasno ne opredeljujejo obdobja dogovora, saj je naveden le začetek uporabe ne pa tudi konec uporabe dogovora. Zato je bilo dano priporočilo, da dogovori v bodoče zajemajo določitev trajanja pravice oziroma upravičenosti, jasno naj bo torej opredeljeno obdobje na katerega se nanašajo. Šolski center je o navedenem priporočilu obvestil osebe, ki pripravljajo dogovore o povečanem obsegu dela.

# Direkcija RS za vode

Obdobje nadzora: 2021-2024

Predmet nadzora: gradnja zadrževalnika na Črnem potoku

Ugotovljene nepravilnosti: **da**

Realizacija ukrepov: **da**

Povzetek:

Izveden je bil inšpekcijski pregled porabe proračunskih sredstev v zvezi z gradnjo zadrževalnika na Črnem potoku (v nadaljevanju: gradnja). V nadzoru je bila pregledana dokumentacija, ki se nanaša na porabo proračunskih sredstev v zvezi z gradnjo zadrževalnika na Črnem potoku, pri čemer je bilo ugotovljeno, da sta bila za vsebinsko isti projekt v NRP vpisana dva projekta, prvi leta 2021 in drugi leta 2022. Na projektu je dejansko prišlo do spremembe vrednosti projekta in novelacije DIIP-a ter spremembe vira financiranja. V zvezi s tem je proračunska inšpekcija direkciji predlagala, da v bodoče prouči potrebne spremembe NRP zaradi uvrščanja (novih) projektov ali drugih sprememb projekta (vrednosti projekta nad 20% izhodiščne vrednosti), to je sprememb obstoječega projekta. Slednje je smiselno tudi z vidika transparentnosti poslovanja s sredstvi državnega proračuna na posameznih projektih ter posledično zasledovanja načela učinkovitosti in gospodarnosti (2. člen ZJF), saj se učinkovitost in gospodarnost posameznega projekta pregledneje spremlja in je njegova sledljivost zagotovljena, če so vsi podatki o posameznem projektu vodeni v okviru istega projekta. Na tak način se tudi lažje spremlja doseganje zastavljenih ciljev projekta. Projekt iz leta 2021 je po podatkih iz obrazca 3 NRP v ukinjanju, saj vse nadaljnje aktivnosti potekajo na projektu iz leta 2022. 4. odstavek 162. člena Pravilnika o postopkih za izvrševanje proračuna RS sicer navaja, da se projekt ukine, če zanj niso več izpolnjeni pogoji za izvedbo in se z veliko verjetnostjo predvideva, da se v naslednjih štirih letih ne bodo vzpostavile razmere, ki bi pogoje za izvedbo projekta ponovno omogočile. V konkretnem primeru ne gre za projekt, ki izpolnjuje pogoje za ukinitev in projekt kot tak dejansko tudi ni bil ukinjen, ampak ves čas poteka in se nadaljuje. Direkcija je v skladu s priporočilom proračunske inšpekcije o tem obvestila zaposlene.

V zvezi z dvema projektoma v NRP je proračunska inšpekcija preverila tudi vidik morebitnega podvajanja stroškov na obeh projektih, pri čemer je bila preverjena dosedanja poraba sredstev. Na podlagi pregledanega, nepravilnosti s tega vidika niso bile ugotovljene.

# Uprava RS za izvrševanje kazenskih sankcij

Obdobje nadzora: 2024

Predmet nadzora: zaračunavanje stroška prehrane za zaprte osebe, ki delajo v javnem gospodarskem zavodu

Ugotovljene nepravilnosti: **da**

Realizacija ukrepov: **da**

Povzetek:

Proračunska inšpekcija je izvedla nadzor nad zaračunavanjem stroška prehrane zaprtih oseb, ki delajo v javnem gospodarskem zavodu. Pri tem so bile preverjene pravne podlage za zaračunavanje navedenih stroškov ter knjigovodske evidence v zvezi z evidentiranjem, obračunavanjem ter plačevanjem stroška prehrane zaprtih oseb, ki delajo v javnem gospodarskem zavodu. V nadzoru je bilo ugotovljeno, da je potrebno revalorizirati dejanske stroške prehrane za delo zaprtih oseb v javnem gospodarskem zavodu, saj so le-ti iz leta 2016. Nadalje je pri kontroliranju knjigovodskih listin na preskok ugotovljeno, da roki za izdajo računa v pogodbi med URSIKS in javnim gospodarskim zavodom niso določeni, računi so izdani nepravočasno (ko je že pričel teči rok za plačilo prehrane), roki za plačilo so neenotni (od 15 pa do 32 dni), računi se s strani javnega gospodarskega zavoda plačujejo z očitnimi zamudami (2 meseca in več). Za odpravo naštetih nepravilnosti so bili predlagani ukrepi, da se v pogodbi med URSIKS in javnim gospodarskim zavodom na novo opredelijo dejanski stroški prehrane zaprtih oseb z upoštevanjem inflacije, določi rok za izdajo računa, v pogodbi naj se poenotijo tudi roki za plačilo računov. Nadalje naj se okrepijo notranje kontrole pri sestavi in odpremi računov, ustrezno pa naj se ukrepa tudi v primeru zamud pri njihovem plačilu. URSIKS je posredoval pojasnila in dokumentacijo o izvršitvi ukrepov (aneks k pogodbi, račune, obvestilo sodelavcev zadolženih za navedeno področje).

1. #  Uradni list RS, št. [11/11](https://www.uradni-list.si/glasilo-uradni-list-rs/vsebina/2011-01-0449) – uradno prečiščeno besedilo, [14/13](https://www.uradni-list.si/glasilo-uradni-list-rs/vsebina/2013-21-0433) – popr., [101/13](https://www.uradni-list.si/glasilo-uradni-list-rs/vsebina/2013-01-3677), [55/15](https://www.uradni-list.si/glasilo-uradni-list-rs/vsebina/2015-01-2277) – ZFisP, [96/15](https://www.uradni-list.si/glasilo-uradni-list-rs/vsebina/2015-01-3772) – ZIPRS1617, [13/18](https://www.uradni-list.si/glasilo-uradni-list-rs/vsebina/2018-01-0544), [195/20](https://www.uradni-list.si/glasilo-uradni-list-rs/vsebina/2020-01-3501) – odl. US, [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [76/23](https://www.uradni-list.si/glasilo-uradni-list-rs/vsebina/2023-01-2386) in 24/25 – ZFisP-1

 [↑](#footnote-ref-1)
2. Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22 [↑](#footnote-ref-2)
3. 5. člen Uredbe o organih v sestavi ministrstev (Uradni list RS, št. [35/15](https://www.uradni-list.si/glasilo-uradni-list-rs/vsebina/2015-01-1437), [62/15](https://www.uradni-list.si/glasilo-uradni-list-rs/vsebina/2015-01-2622), [84/16](https://www.uradni-list.si/glasilo-uradni-list-rs/vsebina/2016-01-3647), [41/17](https://www.uradni-list.si/glasilo-uradni-list-rs/vsebina/2017-01-2133), [53/17](https://www.uradni-list.si/glasilo-uradni-list-rs/vsebina/2017-01-2415), [52/18](https://www.uradni-list.si/glasilo-uradni-list-rs/vsebina/2018-01-2707), [84/18](https://www.uradni-list.si/glasilo-uradni-list-rs/vsebina/2018-01-4191), [10/19](https://www.uradni-list.si/glasilo-uradni-list-rs/vsebina/2019-01-0378), [64/19](https://www.uradni-list.si/glasilo-uradni-list-rs/vsebina/2019-01-2876), [64/21](https://www.uradni-list.si/glasilo-uradni-list-rs/vsebina/2021-01-1345), [90/21](https://www.uradni-list.si/glasilo-uradni-list-rs/vsebina/2021-01-1953), [101/21](https://www.uradni-list.si/glasilo-uradni-list-rs/vsebina/2021-01-2186), [117/21](https://www.uradni-list.si/glasilo-uradni-list-rs/vsebina/2021-01-2540), [78/22](https://www.uradni-list.si/glasilo-uradni-list-rs/vsebina/2022-01-1786), [91/22](https://www.uradni-list.si/glasilo-uradni-list-rs/vsebina/2022-01-2284), [25/23](https://www.uradni-list.si/glasilo-uradni-list-rs/vsebina/2023-01-0453), [127/23](https://www.uradni-list.si/glasilo-uradni-list-rs/vsebina/2023-01-3839) in [19/24](https://www.uradni-list.si/glasilo-uradni-list-rs/vsebina/2024-01-0614)) [↑](#footnote-ref-3)
4. #  Uradni list RS, št. [24/06](https://www.uradni-list.si/glasilo-uradni-list-rs/vsebina/2006-01-0970) – uradno prečiščeno besedilo, [105/06](https://www.uradni-list.si/glasilo-uradni-list-rs/vsebina/2006-01-4487) – ZUS-1, [126/07](https://www.uradni-list.si/glasilo-uradni-list-rs/vsebina/2007-01-6415), [65/08](https://www.uradni-list.si/glasilo-uradni-list-rs/vsebina/2008-01-2816), [8/10](https://www.uradni-list.si/glasilo-uradni-list-rs/vsebina/2010-01-0251), [82/13](https://www.uradni-list.si/glasilo-uradni-list-rs/vsebina/2013-01-3034), [175/20](https://www.uradni-list.si/glasilo-uradni-list-rs/vsebina/2020-01-3096) – ZIUOPDVE in [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb

 [↑](#footnote-ref-4)
5. #  Uradni list RS, št. [43/07](https://www.uradni-list.si/glasilo-uradni-list-rs/vsebina/2007-01-2353) – uradno prečiščeno besedilo in [40/14](https://www.uradni-list.si/glasilo-uradni-list-rs/vsebina/2014-01-1619)

 [↑](#footnote-ref-5)
6. #  Prijave niso zahteve za uvedbo inšpekcijskega postopka in imajo naravo obvestil oz. informacij.

 [↑](#footnote-ref-6)
7. #  Inšpekcijski nadzor, P. Kovač in drugi, 2016.

 [↑](#footnote-ref-7)
8. 40. nujna seja KNJF 3.3.2025 - Celovit nadzor nad porabo sredstev iz državnega proračuna pri izvedbi vseh javnih razpisov SPIRIT, in 43. nujna seja KNJF 19.6.2025 - Naraščanje stroškov za reprezentanco. [↑](#footnote-ref-8)
9. V poročilu se upošteva izvršena priporočila do izdelave poročila in s tem zasleduje čim bolj ažurne podatke o stanju postopkov. [↑](#footnote-ref-9)